text: भारत का पूर्वोत्तर क्षेत्र बांग्लादेश, भूटान, चीन, म्यांमार और तिब्बत – पाँच देशों की अंतर्राष्ट्रीय सीमा पर अवस्थित है। असम, अरुणाचल प्रदेश, मणिपुर, मेघालय, मिजोरम, नागालैंड, त्रिपुरा और सिक्किम – इन आठ राज्यों से बना समूह पूर्वोत्तर कहलाता है। यह क्षेत्र भौगोलिक, पौराणिक, ऐतिहासिक एवं सामरिक दृष्टि से अत्यंत महत्वपूर्ण है । संस्कृति, भाषा, परंपरा, रहन-सहन, खान-पान, रीति-रिवाज, पर्व-त्योहार, वेश-भूषा आदि की दृष्टि से यह क्षेत्र इतना वैविध्यपूर्ण है कि इस क्षेत्र को भारत की सांस्कृतिक प्रयोगशाला कहना अतिशयोक्तिपूर्ण नहीं होगा। पूर्वोत्तर में आदिवासियों की सर्वाधिक आबादी है। अरुणाचल प्रदेश, मिज़ोरम, नागालैंड और मेघालय की लगभग सम्पूर्ण जनसंख्या आदिवासी है। पर्वतमालाएं, सदाबहार वन एवं सदानीरा नदियां इस क्षेत्र के नैसर्गिक सौन्दर्य में चार चाँद लगा देती हैं। जैव विविधता, सांस्कृतिक कौमार्य, सामुहिकता बोध, प्रकृति प्रेम, अपनी परंपरा के प्रति अटूट प्रतिबद्धता आदि इस क्षेत्र की अप्रतिम विशेषताएँ हैं। खान-पान की दृष्टि से यह क्षेत्र विशिष्ट है I यदि पूर्वोत्तर भारत के समाज और लोकजीवन को समझना है तो उत्तर भारतीय चश्मे को उतारना पड़ेगा I हम उत्तर भारतीय चश्मे को धारण कर पूर्वोत्तर भारत के समाज और लोकजीवन का संतुलित विश्लेषण – मूल्यांकन नहीं कर सकते हैं I